Propaganda pro-Putinit në Rusi
Grupe rinore janë angazhuar në forma të ndryshme në një propagandë pro presidentit dhe veprimeve ruse në Ukrainë
Ndërkohë që shtohet presioni ndërkombëtar ndaj Rusisë lidhur me situatën në Ukrainë dhe ekonomia ruse po përjeton probleme në rritje, grupe joqeveritare në vend janë mobilizuar në mbështetje të Presidentit Vladimir Putin. Korrespondenti Daniel Schearf na njeh nga Moska me një organizatë rinore të quajtur CET që do të thotë “Rrjeti”, e cila përdor artin për të tërhequr të rinj me propagandën e saj patriotike: Grupi rus CET, apo Rrjeti, e prezanton veten si një projekt rinor për të ndihmuar të rinjtë të realizojnë potencialin e tyre krijues. E vetmja kërkesë, thotë menaxherja Anastasia Melnik, është mbështetja pa kushte e Presidentit Putin: Organizata nuk pranon të thotë kush e sponsorizon, por e ka bërë të qartë axhendën e saj. Ajo bashkon të rinj të talentuar të cilët i sjell në Moskë për të ushtruar talentet e tyre që shërbejnë më së shumti për të lavdëruar Presidentin Putin ose për të kritikuar Shtetet e Bashkuara. Por nuk ka dyshim se veprimet ruse në Ukrainë dhe aneksimi i Krimesë e kanë rritur popullaritetin e Presidentit Putin në vend. Ndërkaq, imazhi i Rusisë në arenën ndërkombëtare dhe ekonomia ruse kanë rëndë dukshëm. Rubla është goditur rëndë nga sanksionet perëndimore. Anna Kredenko është stiliste në organizatën CET. Ajo ka krijuar një linjë rrobash të frymëzuar nga rubla dhe thotë se e mbështet presidentin dhe mund ta përdorë imazhin e tij në koleksionin e ardhshëm. Anëtari i CET-it Ilya Galkov ka krijuar një lojë letrash që bazohet në një teori komploti se Departamenti i Shtetit kontrollon veprimet e udhëheqësve botërore dhe opozitës ruse. Por disa grupe pro-Putinit nuk janë shumë të sjellshme. Organizata rinore “Nashi” që i parapriu CET-it, ishte famëkeqe për ndërhyrjet e saj për të penguar tubime dhe fjalime liberale. Një tubim i opozitës u ndërpre këtë muaj nga një grup i ri i quajtuar “Anti-Maidan”, i cili është zotuar të vazhdojë aksionet e tij me synimin për të mos lejuar në Rusi një revolucion të ngjashëm me atë që ndodhi në Ukrainë, për të cilin fajëson Shtetet e Bashkuara.